Það er kuldalegt innan sem utan veggja Alþingis í dag . Vísir / Vilhelm Stjórnarandstaðan hefur í dag komið í veg fyrir að atkvæðagreiðslur geti farið fram á Alþingi . Samkvæmt heimildum fréttastofu reynir stjórnarandstaðan með þessu að þrýsta á forseta Alþingis og ríkisstjórnarflokkana um að semja við stjórnarandstöðuna um það hvaða mál verða tekin á dagskrá fyrir jólafrí . Til að atkvæðagreiðsla geti farið fram þarf meirihluti þingmanna að vera viðstaddur eða að minnsta kosti 32 þingmenn . Þar sem óvenju margir stjórnarþingmenn eru fjarverandi , ýmist vegna veikinda eða þátttöku á fundum erlendis , og ekki hafa verið kallaðir inn varaþingmenn fyrir alla sem eru fjarverandi , voru ekki nógu margir stjórnarþingmenn í húsi til að ná meirihluta . Þannig sá stjórnarandstaðan sér leik á borði með því að mæta ekki til atkvæðagreiðslu . „ Forseti minnir á skyldu þingmanna að sækja þingfundi og sérstaklega að taka þátt í atkvæðagreiðslum nema að lögmæt forföll komi í veg fyrir að þeir sinni þeirri skyldu sinni , “ sagði Steingrímur J. Sigfússon , forseti Alþingis , þegar þingmenn sem staddir voru í húsi mættu ekki í þingsal þegar hringt var til atkvæðagreiðslu . Lýsti hann vonbrigðum sínum með að þingmenn mættu ekki til atkvæðagreiðslu . 38 þingmenn voru skráðir í húsi en ekki var nægur fjöldi mættur í þingsal til að unnt væri að hefja atkvæðagreiðslu en í dag áttu að fara fram nokkrar atkvæðagreiðslur þar sem samþykkja þarf afbrigði . Samkvæmt heimidum fréttastofu ríkir óánægja meðal stjórnarandstöðunnar um að ríkisstjórnarflokkarnir setji mál á dagskrá nú í vikunni fyrir áætluð þinglok sem ekki ríkir einu sinni sátt með innan stjórnarinnar . Má þar meðal annars nefna fjölmiðlafrumvarp mennta - og menningarmálaráðherra , sem er á dagskrá þingfundar í dag . Stjórnarandstæðingum þyki illa farið með tímann að setja slík mál á dagskrá í stað þess að semja við stjórnarandstöðuna um að ýmis þingmannamál og önnur mál sem samstaða ríki um verði sett á dagskrá . Þá herma heimildir fréttastofu að með þessu vilji stjórnarandstaðan mótmæla því hvernig haldið hafi verið utan um skipulag dagskrár þingfunda og lítið sem ekkert samráð hafi verið haft við stjórnarandstöðuna . Mörg af þeim málum sem sett hafi verið á dagskrá séu allt of seint fram komin . Þingfundi var frestað til klukkan 17:30 nú rétt í þessu . Eftir því sem fréttastofa kemst næst fundar forseti Alþingis þessa stundina með formönnum þingflokka til að reyna að finna lausn á þeirri stöðu sem upp er komin . Umræða hefur farið fram um þau mál sem eru á dagskrá þingsins í dag en öllum atkvæðagreiðslum frestað . Aftur hefur þingfundi verið frestað , nú til klukkan 18:00 á meðan forseti fundar með formönnum allra þingflokka . Áður hafði hann átt fund með þingflokksformönnum stjórnarandstöðunnar . Samkvæmt heimildum fréttastofu binda þingmenn stjórnarandstöðunnar ákveðnar vonir við að einhver af þeirra þingmannamálum verði tekin á dagskrá þingsins í vikunni .